Ma in hof na seun (6) per ongeluk huiswerker skiet(Argieffoto: SA Polisie) ŉ Drie-en-dertigjarige vrou is in die landdroshof in Potchefstroom, Noordwes, op borgtog van R1 000 vrygelaat nadat haar sesjarige seun per ongeluk hul huiswerker geskiet het. Volgens kol. Adelé Myburgh, polisiewoordvoerder, word die ma aangekla van die besit van ŉ ongelisensieerde vuurwapen. Sy moet op 7 April weer in die hof verskyn. Die seuntjie en die huiswerker was Donderdag alleen by die gesin se huis op die Bult toe die voorval gebeur het. Die seun het ŉ .22 kaliber-pistool in die hoofslaapkamer in die hande gekry en die huiswerker per ongeluk in die boud geskiet. Die wapen was nie in ŉ kluis toegesluit nie. Volgens Myburgh het bure ŉ geraas gehoor en die nooddienste en polisie ontbied. “Die huiswerker is in die hospitaal opgeneem. Haar toestand was ernstig, maar nie kritiek nie.” Die ma het dieselfde dag in die hof verskyn. “Volgens inligting wat ons nou ontvang het, het die ma die wapen geërf en maar nooit vir ŉ lisensie aansoek gedoen nie.” Myburgh het gesê die polisie het aanvanklik ŉ saak van poging tot moord ondersoek, maar dat dit intussen na ŉ saak van aanranding met die doel om ernstig te beseer verander is.